# TEMPLOM ÉS ÉPÍTÉSZET A nyugati keresztény templomépítészet kérdéseiről a 20. és 21. században, Európában.

oktató: Hartmann Gergely

létszám: max. 40 fő (2/3 építész hallgató) BA2 évfolyamtól felvehető

a kurzus típusa: előadások és épületlátogatások

## Leírás:

A 20. század hozta a legnagyobb változást az európai templomépítészetben a barokk kor óta. A templomoknak, az istentisztelet helyeinek építészeti megformálása mindig is az egyik legfontosabb és leginkább áhított építészeti feladat volt. A felvilágosodás ugyanakkor új helyzetet teremtett, új építészeti feladatok kerültek a fókuszba, a templomokról lekerült a reflektorfény. A 19. század végére a historizmus és eklektika kiüresedetté, sok esetben formalistává vált ezekben az alkotásokban is, és az addig bejáratott építészeti megoldások nem tudtak megfelelni az egyre inkább sürgető egyházi és vallási megújulás igényeinek.

Kurzusunk első felében arra keressük a választ, hogy az építészet 20. századi modern átalakulásának folyamata miként jelent meg templomok tervezésénél. Miként jutott el a század eleji zárkózottságból az európai keresztény templomépítészet a hatvanas évekre a világi építészeti alkotásokat is nem egyszer túlszárnyaló progresszióig? Hogyan tudott a korai modern alapvetően baloldali mozgalma teret nyerni az egyházi megbízóknál? Hogyan tudott egy, a hagyományokat elvető modernizmus táptalajra találni az önmagára sokszor mint a hagyományok letéteményesére tekintő Egyházban? Kik voltak azok az európai és hazai építészek és teológusok, akik felismerve az idők szavát útjára indították az egyházi építészet megújítását? Mi volt a hatása a II. világháborút követő szegénységnek a templomterekre? Mi vezetett a II. Vatikáni Zsinat (1962–1964) állásfoglalásaihoz, amelyek az új építészeti és művészeti törekvéseket hivatalosan is elfogadták, sőt követendő iránnyá tették? Milyen alkotásokat hozott a robbanásszerű szabadság Nyugat-Európában, és ezek kontextusában hogyan láthatjuk a hazai progresszív, hatvanas-hetvenes évekbeli templomépítészetet?

A félév második felében a 20. század végének, 21. század elejének templomaira fókuszálunk. Miközben nyugaton a szekularizáció miatt csökken az egyházi feladtok súlya, Kelet-Közép Európában szocializmus elnyomása után robbanásszerűen megnő az új templomok száma. Egyszerre van jelen az organikus és a modern hagyomány, a megújult liturgikus térre való reflexió (vagy éppen annak hiánya). Nem egy esetben a keresztény elemek keverednek a mitikus elemekkel, a hagyomány megpróbál szintézisre lépni a modernnel. Nem könnyű kapaszkodókat találni, de megpróbáljuk…

Eközben Nyugat-Európában új kihívások várnak a templomépítészetre: erősödik a II. Vatikáni Zsinat után kialakult téri elrendezés és „formai tobzódás” kritikája. Úgy tűnik, egyszerre van jelen az igény a reflektáltabb térszervezésre és a nosztalgiára egyaránt. Emellett a régió építészeinek és teológusainak egy merőben új kérdésre is válaszokat kell adniuk. Mi történik, ha egyszerre van jelen az igény egy mecsetre, egy katolikus templomra és egy buddhista szentélyre? Létrehozhatunk-e számukra egy közös épületet, sőt, akár egy közös teret? Kitekintünk a vallásközi és a felekezetközi templomok építészeti kérdéseire.

A félév előre láthatóan 9 előadásból és 3 helyszíni épületbejárásból áll majd. Utóbbiak megvalósíthatósága függ a járványügyi helyzet adta lehetőségektől.

## Célok:

A tantárgy célja, hogy a 20. századi építészettörténetének egy jól behatárolható, mégis rendkívül szerteágazó témájába nyújtson betekintést. Az előadások elméleti megalapozását az épületlátogatások kézzelfogható tapasztalata egészíti ki. Lehetőséget ad a hallgatónak, hogy az egyik leginkább előtérbe állított építészeti feladat történetével és jelen problémáival foglalkozzon, amit saját leendő praxisában vagy elméleti munkásságában is hasznosíthat. Az egyéni (autonóm) elmélyülést és véleményalkotást a féléves feladatként leadandó esszé biztosítja.

## Közvetített ismeret és tudás:

A tantárgy rávilágít a templomépítészet helyére a 20. századi építészettörténeten és a kortárs, 21. századi belül. Közép- és Nyugat-európai kontextusban (a hazai folyamatokat kiemelve) vizsgálja a témát, rávilágítva a fejlődések párhuzamosságára vagy éppen eltolódásaira.

Megismerteti a hallgatókat a téma néhány fontos jelenkori aspektusával, folyamataival.

## Alapvető irodalom:

* Frédéric Debuyst: A hely szelleme a keresztény építészetben. Pannonhalma, Bencés Kiadó, 2005.
* Katona Vilmos: Az Úr bevonul szentélyébe – kortárs római katolikus templomépítésze a liturgia tükrében. Szent István Társulat, Budapest, 2020.
* Klemens Richter: Templomtér és egyházkép. Pannonhalma, Bencés Kiadó, 2019.
* Krähling János – Vukoszávlyev Zorán (szerk.): Új evangélikus templomok, Luther kiadó, 2008.
* Mircea Eliade: A szent és a profán (különböző kiadások, pl. Európa, Budapest, 2009)
* Rév Ilona: Templomépítészetünk ma. Corvina, Budapest, 1987.
* Tér és imádság : az ima helye az ezredfordulón a zsidó, keresztény és iszlám vallásban, kiállításkatalógus. Pannonhalmi Főapátság, 2007.
* Wesselényi-Garay Andor (szerk.): „A Mindeség Modellje” – kortárs magyar templomépítészet (kiállítási katalógus). Modem, Debrecen, 2010.
* Wolfgang Jean Stock: European Church Architecture, 1900-1950, Prestel, 2006
* Wolfgang Jean Stock: European Church Architecture, 1950-2000, Prestel, 2002

## Értékelés és féléves feladat:

Órai jelenlét és egy félévközi feladat alapján: Egy 20. századi hazai templomépület elemzése a kurzuson elsajátított szempontrendszer alapján. Terjedelem: 5500–6500 leütés, saját fotókkal (ami feltételezi az épület személyes bejárását). Leadási határidő: 2021. április 29. Pótleadás egy érdemjegy levonással: 2021. május 6.

## Az egyes alkalmak tematikája:

|  |  |  |  |
| --- | --- | --- | --- |
| **tervezett időpont:** | **óra témája:** | **tervezett vendégelőadó:** | **feladatok/megjegyzések:** |
| február 11. | Üres díszítés helyett dísztelen telítettség: a csend építészete. A templomépítészet és a római katolikus liturgia megújulása a 20. század elején. A fókuszban Rudolf Schwarz. |  |  |
| február 18. | Neobarokk után progresszió? Hazai modern templomépítészet a 30-as években: Árkayak, Körmendy Nándor, Rimanóczy Gyula, Molnár Farkas |  |  |
| február 25. | *Tervezett épületlátogatás:* Árkay Aladár: Városmajori templom (1933) |  | *Amennyiben a járványügyi előírások engedik.* |
| március 4. | A művészet és művészek szabadsága: a II. vatikáni zsinat (1963) hatása az egyház művészetére és építészetére. (Corbusier, Rothko, Steffan stb.) |  |  |
| március 11. | Ami nálunk kimaradt: a kísérletezés szabadsága a 60-as években. Templomépítészet Bécsben a 20. században, fókuszban a 60-as évek. (Otto Wagnertől Ottokar Uhlig) |  |  |
| március 18. | Adtak a látszatra? Magyar templomépítészet a szocializmusban (Szabó István, Csaba László, Bán Ferenc, Török Ferenc stb.). Félévközi visszajelzés, visszatekintés az eddigi órákra. |  |  |
| március 25. | *Tervezett épületlátogatás:* Mindenszentek-plébániatemplom, Farkasrét (Szabó István, 1975), és/vagy Ildikó téri református templom (Szabó István, 1981) | Kovács Dániel, építészettörténész, művészettörténész, a korszak kutatója. | *Amennyiben a járványügyi előírások engedik.* |
| április 1. | Behozni ami elmaradt: a hazai templomépítészet kibontakozása a rendszerváltás körül. Középpontban a forma és a liturgia kapcsolata (Makovecz Imre, Nagy Tamás, Török Ferenc, Balázs Mihály stb.). |  | félévközi feladat: Egy 20. századi hazai templomépület elemzése a kurzuson elsajátított szempontrendszer alapján. Terjedelem: 5000--7000 leütés. Saját fotókkal. Leadási határidő: 2021. április 29. |
| április 8. | nincs óra a felvételi miatt |  |  |
| április 15. | A templomépítészet kortárs kérdései 1.: közösségiség kontra hagyomány a kortárs katolikus templomépítészetben. Ellentmondás vagy egymást kiegészítő szempontrendszer? Német megoldás: a "communio-tér". |  |  |
| április 22. | A templomépítészet kortárs kérdései 2.: Hazai kortárs templomépítészet új (szerzetesi?) iránya 2010 után három példán bemutatva: John Pawson: Pannonhalmi bazilika átalakítása (2012), Golda János: piarista kápolna (2011), Nagy Tamás: Mátraverebély-szentkút (2015) | dr. Fehérváry Jákó OSB – Liturgikus teológus, a Sapientia Szerzetesi Hittudományi Főiskola rektora |  |
| április 29. | *Tervezett épületlátogatás:* Piarista kápolna 2011 utáni felújítása (tervező: Golda János) | tervező | Félévközi feladat leadási határideje. |
| május 6. | A templomépítészet kortárs kérdései 3.: több vallás egy térben? Felekezetközi és vallásközi terek itthon és Nyugat-Európában. Megfér-e egy épületben egy katolikus templom és egy mecset? Visszajelzés, visszatekintés a félévre. |  | Féléközi feladat pót leadási határideje, egy érdemjegy levonással. |